37. schôdza NR SR - 3.deň - B. popoludní
Dátum: 2014-09-11
Poslanec: Viskupič, Jozef (OĽANO)
Druh vystúpenia: Vystúpenie v rozprave

106. Ďakujem. Vážená pani predsedajúca, vážený pán minister, pán spravodajca, kolegyne, kolegovia. Súhlasím s tým, ako predostrel v úvodnom slove pán minister, že dlho očakávaný návrh zákona na zriadenie kultúrneho fondu, a je dobrou správou, že tento návrh zákona máme na stole, že sme v druhom čítaní a dokonca prišlo – či už na výbore, alebo teraz priamo v pléne – k niektorým vylepšeniam tohoto zákona. Toto, ak som dobre pochopil, hovorí o tom, že miera subjektov, ktoré sa môžu zúčastniť, nebude mať limit sto členov, ale, ak to poviem možno všeobecne, akákoľvek inštitúcia, ktorá sa má ambíciu uchádzať, sa môže zúčastniť, čo, čo vítam. Zároveň, zároveň, ako bolo predoslaté v úvodnom slove, aj špecifikácia pôsobnosti riaditeľa, ktorý bude podľa pozmeňujúceho návrhu predneseného na výbore, ktorý bude viazaný, riaditeľ budúci, ktorý bude viazaný rozhodnutím správnej rady, je to, čo by som; komisiou, pardon; je to, čo by som privítal. Mám však dve otázky. Priznám, že chcel by som vidieť pôsobenie tohoto fondu a možno tie dve otázky budú súvisieť s ambíciami do budúcnosti. Prvá hovorí o tom, že to, že kultúrne, kultúrne prostredie na Slovensku je finančne poddimenzované, na tom sa asi zhodneme, ale nechcem to brať tak všeobecne, lebo peňazí je vždycky málo, ale to, že chýbajú nejaké pravidlá donorstva alebo zákon o sponzoringu a podobne, možno nespôsobí to, že budeme mať v tomto spor. Áno, zákon o sponzoringu by pre potreby slovenského kultúrneho prostredia možno bol vhodný. A tu je tá otázka, že či by sa ministerstvo nezamyslelo nad tým, že priamo takáto inštitúcia, ktorá – a opravte ma, ak sa mýlim – je z 50 % zamýšľaných 20 miliónov viazaná na kapitolu ministerstva kultúry a druhých 50 % je fakultatívne viazané na možný odvod z hazardných hier, otázka smeruje v tom, že či by ministerstvo v kroku otvoriť tak, ako zamýšľa, teda otvoriť ten donorský alebo prakticky neexistujúci model mecenášstva podpore kultúrnych aktivít zo súkromných zdrojov nemohlo urobiť taký medzikrok, čo by teda znamenalo, že ak by inštitúcia zo súkromného sektora mala ambíciu podporovať kultúrne podujatia priamo cez tento fond, či by po konzultáciách s ministerstvom financií a podobne nemohla toto za cenu nejakých daňových úľav urobiť tým, že by sa napriamo naviazalo, nie všeobecne, že by teda podporovali akcie, ktoré si tieto súkromnosektorové organizácie vyberú, a z tohoto by mali daňové úľavy, to sa často dnes obchádza cez nejaké reklamné účely a podobne, ale by priamo podporovalo tento fond. Tam by som potom naozaj súhlasil s tým, že zakladáme alebo trošička pootvárame dvere mecenášstvu a podpore kultúrnych aktivít zo súkromných zdrojov, pretože by ten súkromný sektor vedel na nejakých parametroch odpustenia alebo zníženia daňového zaťaženia, ak by podporil tento fond. Čo by tým vzniklo? Neotvárali by sme ten priestor úplne navoľno, to znamená, že by sme nemohli predpokladať, že sa nám všetky súkromné spoločnosti začnú pro forma venovať kultúre, a mala by to v rukách inštitúcia, ktorá by dokázala potom narábať s finančnými zdrojmi aj zo súkromného sektora s možným nárastom, ktorý priamo my teraz, ja som to teda v zákone nenašiel, by priamo mohla vzniknúť vlastne zdrojovosť a trošička by sme donorov, mecenášov odbremenili od daňového zaťaženia a táto inštitúcia a jej finančná kapacita by narástla a naozaj by sme mohli hovoriť o adekvátnom viaczdrojovom financovaní, pretože nemyslím si, že každý jeden donor by sa toho chcel zúčastniť, ale určite sú súkromné spoločnosti, hlavne tie veľké, ktoré vo svojich vlastných donorských programoch niektoré sa venujú environmentálnej agende, niektoré sa venujú iným aktivitám, ale sú aj také, ktoré by vedeli podporovať priamo kultúru, pretože to majú zapísané vo svojom VNA, a týmto, že by sme im umožnili pri podpore fondu nejaké relevantné daňové úľavy, by mohla kapacita a aj viac zdrojov z tohoto fondu narásť. Toto je tá prvá otázka, či s týmto ministerstvo kultúry uvažuje, do akej miery. A myslím si, že toto je ten správny kompromis, ktorý ako keby vynechával tú debatu, že ak by sme to pustili úplne navoľno, tak by sa nám naozaj súkromný sektor mohol možno aj podvodným spôsobom alebo využívajúc tento inštitút, rozbehnúť tak, že by si vytváral svoje vlastné súkromné kultúrne akcie, kade by mohli unikať potom daňové príjmy štátneho rozpočtu. Preto ja aj tento návrh vítam, pretože vytvára sa ako keby inštitút, ktorý, do ktorého priamo štát nezasahuje, pretože tak ako to vnímam a ak sa to uchopí naozaj dobromyseľne, a teda že orgány od riaditeľa začínajúce, teda ďalšie, ktoré zákon predpokladá, budú navolené odborne a ľuďom, a takými ľuďmi, ktorí budú mať naozaj na srdci kultúru, rozvoj a jej financovanie, tak by to mohlo vyjsť. Chcem veriť, že tento úmysel dobromyseľný bol aj pri chystaní tohoto návrhu zákona. Druhá otázka súvisí s – možno to len na osvetlenie – priamo so zdrojovosťou tohoto fondu. Ja som sa to tak snažil v tom prvom vstupe, čiže, tých 10 miliónov eur, ktoré sú v kapitole ministerstva kultúry, bude pre rok 2015, môžme ešte vnímať tak, že sú tam tie administratívne náklady 200, respektíve rátame na 410-tisíc eur, čiže predpokladám, že tá, tie výdavky s administráciou a tak budú súvisieť s vybavením a proste so všetkou tou administratívou okolo zriadenia tohoto fondu, a nasledujúce roky 2016, 2017 hovoria a predpokladajú o 20-miliónovej účasti, kde 10 miliónov je z kapitoly ministerstva kultúry, myslí sa navýšenie kapitoly ministerstva kultúry, alebo sa myslí to, že zostáva zhruba ten 170-miliónový budget ministerstva kultúry a z neho tých 10 miliónov. To som ani v tej dôvodovej, ani v tej tabuľke vplyvov veľmi neodhalil, možnože to neviem dobre čítať, čiže ak by to bolo o navýšení kapitoly ministerstva kultúry, či je to takto myslené, alebo je to myslené spôsobom, že s tým, čo ministerstvo doteraz disponuje, bude v rámci toho budgetu, ako bol rátaný na dvetisícštrnásty, dvetisícpätnásty a potom následne šestnásty, čiže ako keby bol ponížený a odovzdaný na účely teda fondu. Verím tomu, že ten odvod, ktorý má ísť z odvodu hazardných hier, tam sa podarí naplniť, a teda tá kapacita 10 miliónov, ktorá je rátaná, aby bolo 20 miliónov kapacita tohoto fondu, bude teda naplnená. Čiže ak sa naozaj teda bavíme o 20 miliónov na financovanie tohoto kultúrneho fondu, do akej miery ráta rozpočet ministerstva kultúry alebo kapitoly ministerstva kultúry s navýšením o 10 miliónov, respektíve s navýšením o 10 miliónov, respektíve teda či zostáva alebo ten predpoklad je, že zostane rovnaký a ministerstvo kultúry bude musieť na rok 2016 chystať rozpočet zhruba v tých parametroch, ako je chystaný aj na rok 2015, a z neho bude odčlenené na fond? To sú tie dve otázky a dúfam, že po schválení tejto právnej normy vznikne nezávislá inštitúcia, ktorá v rámci kultúrneho sveta prinesie aspoň to základné minimum a nejaké otvorenie alebo nadýchnutie, finančné nadýchnutie mnohých inštitúcií, ktoré v kultúrnom svete pôsobia. Ďakujem za pozornosť.